În cursul zilei de joi, procurorii Direcţiei de Investigare a Infracţiunilor de Criminalitate Organizată şi Terorism (DIICOT) – Serviciul Teritorial Oradea au dispus reţinerea pentru o perioadă de 24 de ore a bărbatului, pentru săvârşirea infracţiunilor de trafic internaţional de droguri de risc şi trafic de droguri de risc, în formă continuată.

„În cauză s-a stabilit că, la data de 27 martie, inculpatul B.A.I. a intrat în ţară prin P.T.F. Borş, călătorind din Anglia, dată de la care se afla în autoizolare pentru 14 zile, potrivit actelor normative subsecvente decretului 195/2020 prin care s-a instituit starea de urgenţă la nivel naţional, iar la intrarea în ţară, acesta a adus cu el cannabis, din care, a comercializat o parte, chiar din starea de autoizolare în care se afla”, potrivit DIICOT.

Vineri, procurorii DIICOT – Serviciul Teritorial Oradea împreună cu ofiţerii de poliţie judiciară din cadrul BCCO Oradea au efectuat o acţiune de prindere în flagrant a bărbatului., imediat după ce acesta a vândut 60 pliculeţe cu cannabis (aproximativ 100 de grame), contra sumei de 4.400 de lei, prin gardul locuinţei sale din judeţul Bihor, unde se afla în autoizolare.

Tot vineri, procurorii DIICOT – Serviciul Teritorial Oradea împreună cu ofiţerii de poliţie judiciară din cadrul BCCO Oradea au efectuat o percheziţie domiciliară în urma căreia au fost ridicate alte 11 pliculeţe cu cannabis (aproximativ 11 grame),pe care individul voia să le vândă.